РЕГЛАМЕНТ (ЕО) № 129/2009 НА КОМИСИЯТА
от 13 февруари 2009 година
за изменение на Регламент (ЕО) № 197/2006 относно удължаването на срока на валидност на преходните мерки по отношение на хранителни продукти с изтекъл срок на годност
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейските общности,
като взе предвид Регламент (ЕО) № 1774/2002 на Европейския парламент и на Съвета от 3 октомври 2002 година за установяване на здравни правила относно странични животински продукти, непредназначени за консумация от човека (1), и по-специално член 32, параграф 1 от него,
като има предвид, че:
(1)
С Регламент (ЕО) № 1774/2002 се въвежда цялостна рамка за събиране, използване и унищожаване на животински странични продукти.
(2)
С Регламент (ЕО) № 197/2006 на Комисията от 3 февруари 2006 година относно преходните мерки съгласно Регламент (ЕО) № 1774/2002 по отношение на събирането, транспорта, обработването, използването и унищожаването на хранителни продукти с изтекъл срок на годност (2), се установяват редица преходни мерки, чиято валидност изтича на 31 юли 2009 г.
(3)
Комисията прие предложение за преразглеждане на Регламент (ЕО) № 1774/2002 (3). В момента това предложение се разглежда от законодателите, като във връзка с това ще се обърне внимание на правилата, свързани с хранителни продукти с изтекъл срок на годност и на наличните научни доказателства свързани с рисковете произтичащи от такива странични животински продукти. Поради това е целесъобразно да се удължи срокът на валидност на текущите преходни мерки, така че до приемането на нови правила да останат приложими текущите правила, свързани с хранителни продукти с изтекъл срок на годност.
(4)
Предвид предложената от Комисията дата на влизане в сила на преразгледания регламент относно страничните животински продукти е целесъобразно да се удължи срокът на валидност на Регламент (ЕО) № 197/2006 до 31 юли 2011 г.
(5)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
В член 5 от Регламент (ЕО) № 197/2006 датата „31 юли 2009 г.“ се заменя с датата „31 юли 2011 г.“
Член 2
Настоящият регламент влиза в сила на третия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 февруари 2009 година.